बोकारो में बैंक लूट की कोशिश विफल, दो लुटेरे ढेर  
बोकारो में पुलिस और बैंक लूटने आए लुटेरों के बीच हुई मुठभेड़ में दो लुटेरे मारे गए। बैंक का गार्ड लुटेरों की गोली से घायल हो गया।
बोकारो में पुलिस और बैंक लूटने आए लुटेरों के बीच हुई मुठभेड़ में दो लुटेरे मारे गए। गुरुवार सुबह बोकारो में सेक्टर−4 के बैंक ऑफ बड़ौदा में बैंक खुलते ही चार लुटेरे घुस गए।  सबसे पहले उन्होंने बैंक के गेट पर खड़े गार्ड को अपने कब्जे में लेने की कोशिश की, लेकिन सतर्क गार्ड लुटेरे से भिड़ गया। इस बीच लुटेरों ने हवाई फायरिंग भी की। गोली की आवाज सुनकर बैंककर्मी और ग्राहक भी आ गए। लुटेरों ने खुद को कमजोर पड़ता देख गोली चलाई, जो बैंक के गार्ड को लगी।  गार्ड के घायल होने पर लुटेरे वहां से दो−दो की टोली में भागे। जब दो लुटेरे सेक्टर−4 के लक्ष्मी मार्केट पहुंचे, तो एक राहगीर ने शोर सुनकर उनकी गाड़ी को धक्का दिया। ऐसे में गाड़ी से गिरे लुटेरे पैदल ही भागने लगे और पास की झोपड़ी में जाकर छिप गए। खबर मिलते ही पुलिस वहां पहुंची और दोनों लुटेरों को मार गिराया।